Clădirea Cazinoul Băilor din Vatra Dornei a fost construită după proiectul arhitectului vienez Peter von Brang.

Lucrările au început în anul 1896 și s-au încheiat în 1898. Inaugurarea oficială s-a făcut la 10 iulie 1899. A fost perioada de înflorire remarcabilă a localității. Bazele stabilimentului turistic și balnear au fost puse după 1830, când un medic vienez a descoperit calitățile curative ale nămolului de turbă în tratarea reumatismului.

În această perioadă de sfârșit de secol XIX (1896-1898) se construiesc Clădirea Băilor, clădirile Izvorului Santinela și a Izvorului Unirea, Hotel Carol, Primăria Municipiului Vatra Dornei, în 1902 Gara, toate clasate ulterior ca monumente istorice. La Vatra Dornei s-a construit în 1895 uzina electrică, fiind prima localitate electrificată a Bucovinei.

 Clădirea Cazinoul Băilor a fost și a rămas un simbol al stațiunii până în 1988, când aceasta a fost dezafectată pentru a intra într-un proces de reparare și modernizare.

 Din anul 1775, Dorna intră sub stăpânire austriacă aparținând de domeniul împărătesc Câmpulung. Evoluția edilitară şi urbanistică a localității Dorna a fost puternic marcată de descoperirea uriașelor rezerve de ape minerale. Atestarea oficială a importanței izvoarelor minerale şi o analiză completă a lor, se datorează studiilor din anul 1805 ale doctorului Ignatziu Plusch. Proiectul de amenajare al băilor propus de doctorul Plusch, a fost aprobat prin Decretul administrației din 17 ianuarie 1811 iar inginerul Buholzer a primit ordinul să construiască o clădire cu șase căzi de baie.

 În anul 1870 Fondul Bisericesc Ortodox Român al Bucovinei a cumpărat Băile Vatra Dornei, cunoscute sub numele de Institutul Balnear, împreună cu dreptul de proprietate asupra apelor minerale.

 În anul 1872 a fost desființat Domeniul Imperial Câmpulung şi a început dezvoltarea administrativă a localității, în strânsă legătură cu dezvoltarea stațiunii balneare. Fondul Bisericesc Ortodox Român al Bucovinei devine proprietarul izvoarelor de ape minerale şi al institutului balnear. În această conjunctură se punea tot mai acut problema dezvoltării băilor la nivelul edilitar al stațiunilor cunoscute deja în Europa. Proiectul Fondului Bisericesc a fost supus în anul 1883 aprobării împăratului Franz Joseph şi prin aprobarea acestuia, proiectul a căpătat posibilitatea intrării în execuție. Primarul din acea vreme, Vasile Deac (1875-1902), consultându-se cu arhitecți şi oameni de știință recunoscuți în epocă, a ajuns la concluzia că, singura posibilitate de a forţa dezvoltarea târgului concomitent cu stațiunea balneară, era solicitarea unei audiențe la împăratul Franz Joseph. A obținut audiența la împărat în anul 1886 şi odată cu aceasta, aprobarea pentru dezvoltarea urbanistică a localității Vatra Dornei.

Vatra Dornei a fost declarat oraș al imperiului austro-ungar la 17 decembrie 1907.

 Ideea amenajării clădirii de la Vatra Dornei aparține doctorului Denarowschi şi se găsește în raportul său înaintat la 7 iunie 1873 baronului Pino. Schimbările intervenite în conducerea Bucovinei l-au pus pe Denarowschi să intervină̆ din nou în favoarea Dornei. Așa că, la 17 septembrie 1874, el şi-a formulat propunerile cu privire la dezvoltarea băilor din Vatra Dornei. *Printre acestea se numără şi cea cu privire la construirea unui cazinou al băilor cu camere de conversație, restaurant și cafenea.*

În anul 1879 s-a revenit iarăși la necesitatea existenței unui edificiu la Vatra Dornei, în contextul edificării unei stațiuni balneo-climaterice de nivel european, iar pentru punerea în operă era necesară conlucrarea între Primăria Vatra Dornei, ca exponent al obştei dornene, Fondul Bisericesc Ortodox Român al Bucovinei, ca proprietar al băilor din localitate şi Guvernul Imperial, ca reprezentant al statului.

 Se spune că în cadrul proiectului de dezvoltare a localității, primarul Vasile Deac ar fi insistat la curtea împărăteasca pentru realizarea unui *Cazinou al băilor.*

 Argumentul esențial pentru a se aproba construirea unui Cazinou al băilor la Vatra Dornei ar fi fost dezvoltarea fără precedent a acestei localități într-o perioadă scurtă de timp, trecând rapid la rangul de oraș. In al doilea rând și nu în ultimul rând, ar fi bogăția de ape minerale și noroiul tămăduitor de turbă în tratarea reumatismului, aducându-i localității titulatura de stațiune balneo-climaterică recunoscută în Imperiu.

 Construit în stil eclectic, cu unele influențe ale neo renașterii germane, Cazinoul băilor este realizat după modelul celui din Baden.

 Clădirea a fost concepută cu parter și subsol, din zidărie de cărămidă portantă și fundații din piatră, simetrică ca volum și arhitectură exterioară în raport cu ambele axe N-S și Est-Vest, cu un volum central mai înalt, în care se află sala mare de la parter. În jurul sălii, în volumele mai joase ca înălțime, pe laturile de nord, sud și est erau spații destinate publicului, iar pe latura vestică spații de servicii anexe. Subsolul a fost conceput în principal pentru depozitări și alte servicii anexe.

 Mai întâi, edificiul a avut funcțiunea de *spațiu de conversație, restaurant și cafenea,* pentru ca ulterior, în perioada comunistă, să funcționeze ca principal punct de alimentație publică al stațiunii, cu sala de festivități și proiecții filme, cu sala tip club muncitoresc de stațiune, discotecă și sală de lectură.

 În anul 1936, au loc primele lucrări mai ample de reparații, sub supravegherea inginerului Gheorghe Constantinescu, expert al fondului bisericesc, clădirea se extinde în zona terasei de pe latura sudică cu trei travei, pe toată latura salonului din parter. O altă modificare interioară din acea perioadă este în zona de est la parter, unde în cei doi pereți despărțitori se creează câte un gol mare cu câte două coloane centrale.

În 1945 Fondul Bisericesc Ortodox Român al Bucovinei întreprinde reparații după stricăciunile produse de armata germană în timpul războiului.

 La 11 iunie 1948, clădirea este naționalizată și trece în proprietatea statului.

În perioada comunistă, clădirea a funcționat drept club muncitoresc și restaurant sub denumirea de Pavilionul Central din Vatra Dornei.

 Extinderea de pe latura sudică a fost mărită cu încă două travei în perioada anilor 1960, din considerente de mărire a spațiului de alimentație publică. Se creează practic o mare cantină.

 In 1988 clădirea a fost dezafectată din cauza stării fizice proaste, urmând a fi reparată și modernizată.

 In anul 2004, odată cu retrocedarea clădirii către Fondul Bisericesc Ortodox Român al Bucovinei, finanțarea proiectului de restaurare și consolidare a fost oprită de către Ministerul Culturii și de către Primăria Vatra Dornei, noul proprietar neavând posibilitățile financiare de continuare a lucrărilor. În aceste condiții, clădirea a intrat într-un proces accelerat de degradare neluându-se măsuri de conservare decât foarte sumare.